पाएं अपने शहर की ताज़ा ख़बरें और फ्री ई-पेपरडाउनलोड करें
मध्यप्रदेश का गांव भीलो की खेड़ी। गांव के एक युवक की शादी के लिए प्रशासन ने गिनती के 10 लोगों की इजाजत दी, लेकिन शादी वाले परिवार ने घराती-बरातियों की लाइन लगाकर पंगत करा दी। शादी प्रोग्राम को क्रॉस चेक करने के लिए एसडीएम ने तहसीलदार को मौके पर भेजा, तो यह खुलासा हुआ। अफसरों को देख हलवाई-टैंट वाले भाग गए।
सूत्रों के अनुसार शादी की अनुमति की टाइमिंग और तारीख गलत बताकर प्रोग्राम निपटाने की कोशिशें की जा रही हैं। भोजन का आमंत्रण पत्रिका में शाम का छपवाया, भोजन सुबह से दोपहर के बीच ही करा दिया। एक और मामला करिया में आया जहां पत्रिका में छपी तारीख पर टीम पहुंची तो कोई नहीं मिला। प्रोग्राम दो दिन पहले ही हो चुका था। अब प्रशासन शपथ पत्र या स्वघोषणा पत्र भरवाने की तैयारी कर रहा है।
सैलाना तहसील के गांव भीलो की खेड़ी में 100 से ज्यादा लोगों को बैठाकर पंगत चल रही थी। यह कार्यक्रम गिरधारी डामर के लड़के की शादी का था। यहां केवल 10 लोग आ सकते थे लेकिन दस गुना लोग बुला लिए। आयोजक ने प्रशासन को शाम को भोजन कराने की सूचना दी थी, लेकिन कार्यक्रम दोपहर का रख लिया।
सूचना पर एसडीएम कामिनी ठाकुर के निर्देश पर तहसीलदार अरुण चंद्रवंशी गांव पहुंचे। यहां 100 से अधिक लोग खाना खाते मिले। टीम देखते ही हलवाई भाग गया। सोशल और फिजिकल डिस्टेंस नहीं दिखाई दिया। मौके से घरेलू गैस सिलेंडर भी मिले। गैस एजेंसी संचालक को भी नोटिस देकर कार्रवाई की जाएगी। इलेक्ट्रॉनिक सामान के बिल भी जब्त किए गए। आयोजक को नोटिस जारी कर कार्रवाई की जा रही है।
दुकानदारों पर भी होगी कार्रवाई
लॉकडाउन में जब पूरा बाजार बंद था, तब श्रीराम इलेक्ट्रॉनिक बस स्टैंड सैलाना द्वारा 25 व 28 अप्रैल की तारीख में सामान बेचा गया, जिसके बिल प्रशासन ने जब्त किए। श्रीराम इलेक्ट्रॉनिक पर भी कार्रवाई की जाएगी। शादी की पत्रिका में प्रीतिभोज का समय शाम 6 बजे का था, लेकिन दोपहर में ही प्रीतिभोज शुरू हो गया।
आयोजक छपवा रहे गलत पत्रिका
अफसरों ने बताया कि अब यह व्यवस्था की जाएगी कि आयोजक अनुमति लेते समय शपथ पत्र प्रस्तुत करें। साथ ही, यदि निर्धारित समय के बाद या समय के पहले विवाह किया, तो उस पर भी गलत जानकारी और प्रशासन को गुमराह करने की कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn